โชว์คลิป 2 มือปืนหลังกราดยิงชาร์ลี เอบโด เตือนฝรั่งเศส ยัง เสี่ยงหนัก (ชมคลิป)
ทางการฝรั่งเศสเร่งไล่ล่าผู้ต้องสงสัยร่วมมือก่อเหตุโจมตีปารีส เตือนฝรั่งเศสยังคงมีความเสี่ยงสูงมากที่จะเกิดเหตุรุนแรง โดยฝีมือเครือข่ายของกลุ่มก่อการร้าย ขณะที่มีการเผยแพร่คลิปวิดีโอใหม่ นาทีมือปืนสองพี่น้องกำลังจะหลบหนีขึ้นรถด้วยท่าทางใจเย็น หลังก่อเหตุกราดยิง สนง.ชาร์ลี เอบโด ,เมื่อ 14 ม.ค.สำนักข่าวต่างประเทศรายงานว่า มานูเอล วาลส์ นายกรัฐมนตรีฝรั่งเศส กล่าวต่อสมาชิกรัฐสภา ในโอกาสเปิดประชุมวาระพิเศษเพื่อแสดงความรำลึกถึงผู้เสียชีวิต 17 ราย จากเหตุการณ์โจมตีกรุงปารีสเมื่อสัปดาห์ก่อน โดยนายกฯ วาลส์ กล่าวเตือน ฝรั่งเศสยังคงตกอยู่ภายใต้การก่อเหตุรุนแรงโดยเครือข่ายของมือปืนที่ก่อเหตุโจมตีกรุงปารีส รวมทั้งเครือข่ายก่อการร้ายทั่วโลก โดยขณะนี้ยังคงมีความเสี่ยงในระดับสูงมากที่จะเกิดเหตุรุนแรงในฝรั่งเศส,ข่าวแจ้งว่า ทางการฝรั่งเศสกำลังตามไล่ล่าบรรดาผู้ต้องสงสัยร่วมมือก่อเหตุโจมตีกรุงปารีส โดยในช่วงไม่กี่ชั่วโมงก่อนถึงวันปีใหม่ นายฟริตซ์ โจลี โจอาชิน ชายชาวฝรั่งเศสเชื้อสายเฮติ วัย 29 ปี ได้ถูกจับกุมที่ด่านตรวจชายแดนในประเทศบัลแกเรีย ขณะพยายามจะเข้าไปในตุรกี เพื่อเดินทางไปเข้าร่วมกับกลุ่มติดอาวุธรัฐอิสลาม หรือไอซิส หรือไอเอส ในซีเรีย ขณะที่อัยการที่เมืองฮัสโคโว เมืองชายแดนของบัลแกเรีย เผยว่า อัยการได้ออกหมายจับนายโจอาชินในข้อหามีการติดต่อกับนายเชรีฟ คูอาจี มือปืนคนน้อง ที่ก่อเหตุบุกกราดยิงสำนักงานใหญ่นิตยสารชาร์ลี เอบโด ในกรุงปารีส,ขณะเดียวกัน มีการเผยแพร่วิดีโอใหม่ เมื่อวันที่ 13 ม.ค. (ตามเวลาท้องถิ่น) แสดงให้เห็นภาพนาทีมือปืนสองพี่น้อง คือ นายซาอิดและนายเชรีฟ คูอาจี บรรจุกระสุนลงในปืนไรเฟิลของพวกเขาด้วยท่าทางใจเย็น พร้อมกับตะโกนออกมาว่า เราแก้แค้นให้กับศาสดามูฮัมหมัด พวกเราฆ่าชาร์ลี เอบโด ก่อนคนทั้งสองจะขึ้นรถเก๋งสีดำคันหนึ่ง และขับมุ่งหน้าไปบนถนนสายแคบๆ แต่เจอรถตำรวจจอดอยู่ คนร้ายสองพี่น้องจึงลงจากรถออกมาสาดกระสุนปืนใส่รถตำรวจ จนต้องยอมถอยหลบทาง,ต่อมา ได้มีการเผยรายละเอียดเพิ่มเติมว่า มีผู้ต้องสงสัยร่วมมือกันก่อเหตุครั้งนี้อีกคน คือนายเมห์ดี เบลฮูชีนี ชาวฝรั่งเศสวัย 23 ซึ่งได้เดินทางออกจากฝรั่งเศสไปแล้ว และมีภาพของเขาปรากฏอยู่ที่สนามบินในเมืองอิสตันบูล ของตุรกี เมื่อวันที่ 2 ม.ค. พร้อมกับ น.ส.ฮายัต บูเมดดีน แฟนสาวของนายเมดี คูลิบาลี มือปืนที่ก่อเหตุจับตัวประกันที่โกเช่ร์ ซุปเปอร์มาร์เก็ต เมื่อ 9 ม.ค.,ขณะที่ประธานาธิบดีฟรองซัวส์ ออลลองด์ แห่งฝรั่งเศส ยังเปิดเผยเป็นครั้งแรกเมื่อวันอังคารที่ผ่านมาด้วยว่า นายคูลิบาลี  ซึ่งก่อเหตุจับตัวประกันที่ซุปเปอร์มาร์เก็ต ได้ยิงตำรวจนายหนึ่งเข้าที่ด้านหลัง และทำให้เขาต้องหลบหนี ล้มเลิกแผนเดิมที่สามารถจะไปก่อเหตุโจมตีโรงเรียนชาวยิวแห่งหนึ่ง ที่อยู่ห่างจากจุดที่เขายิงตำรวจเพียง 100 หลาเท่านั้น
ทางการฝรั่งเศสเร่งไล่ล่าผู้ต้องสงสัยร่วมมือก่อเหตุโจมตีปารีส เตือนฝรั่งเศสยังคงมีความเสี่ยงสูงมากที่จะเกิดเหตุรุนแรง โดยฝีมือเครือข่ายของกลุ่มก่อการร้าย  ขณะที่มีการเผยแพร่คลิปวิดีโอใหม่ นาทีมือปืนสองพี่น้องกำลังจะหลบหนี
มือปืน,กราดยิง,นิตยสารชาร์ลี เอบโด,โกเช่ร์ ซุปเปอร์มาร์เก็ต,กรุงปารีส,ประเทศฝรั่งเศส,เตือนภัยก่อการร้าย,ข่าวต่างประเทศ,ไทยรัฐออนไลน์